Video: Honderde fietse uit kanaal gehaalSkermgreep uit die video ŉ Video van ŉ kanaal wat in Amsterdam, Nederland skoongemaak word, laat kykers verstom. Die gebruiker Cosas de la Vida het die kort video op Twitter gedeel waar dit reeds meer as 8 miljoen keer gekyk is. Honderde fietse en selfs ŉ bromponie is uit die kanaal gehaal. De la Vida het die video bloot beskryf as: “Die kanale van Amsterdam word skoongemaak.” Kykers is verstom oor die beeldmateriaal. “Ons het ŉ paar jaar gelede ŉ uitstekende bootvaart meegemaak. Ons gids het gesê ŉ derde van die kanaal bestaan grootliks uit fietse. Dit lyk of sy reg was!” Nog ŉ persoon sê hulle was met hul eerste besoek aan Nederland verstom oor die hoeveelheid fietse op land, “ek het nie ŉ idee gehad daar is net soveel onder water nie!” Volgens The Guardian word duisende fietse elke jaar in riviere, mere en kanale gegooi. Niemand weet waarom so baie fietse in die water beland nie. “Die situasie in Amsterdam kan miskien die beste deur wiskunde verduidelik word,” het die publikasie berig. “Daar is ongeveer 2 miljoen fietse in die stad en 30 myl kanale. Logika sê die een sal na die ander oorspoel. Wanneer ŉ Amsterdammer van ŉ ou fiets ontslae moet raak, is ŉ waterweg ŉ gerieflike ashoop.” Limpiando los canales de Amsterdan pic.twitter.com/LpqVIdVNcc — Cosas de la Vida (@Cosasdevida_12) October 8, 2022